SELETUSKIRI

1.ETTEPANEKU TAUST

•Ettepaneku põhjused ja eesmärgid

Nõukogu määruses (EL) 2020/672 (edaspidi „TERA määrus“) on sätestatud õigusraamistik liidu finantsabi andmiseks liikmesriikidele, kus on COVID-19 puhangu tõttu tõsised majandushäired või suur oht nende tekkeks. TERA määruse alusel antav toetus on mõeldud selleks, et rahastada eelkõige lühendatud tööaja kavasid või muid samalaadseid meetmeid, mille eesmärk on kaitsta töötajaid ja füüsilisest isikust ettevõtjaid ning seega vähendada töötust ja sissetulekute kaotust, samuti selleks, et rahastada mõnda eelkõige töökohal kohaldatavat tervisemeedet.

Tšehhi taotles 7. augustil 2020. aastal liidult finantsabi ja nõukogu andis seda 25. septembril 2020. aastal rakendusotsusega (EL) 2020/1345, et täiendada riiklikke meetmeid , millega leevendatakse COVID-19 puhangu mõju ja tegeletakse sotsiaal-majanduslike tagajärgedega, mida puhang on töötajatele ja füüsilisest isikust ettevõtjatele põhjustanud.

22. septembril 2022 taotles Tšehhi TERA määruse alusel uuesti liidu finantsabi.

Kooskõlas TERA määruse artikli 6 lõikega 2 on komisjon konsulteerinud Tšehhi ametiasutustega, veendumaks, et COVID-19 pandeemia tõttu on Tšehhi tööturumeetmetega otseselt seotud tegelikud ja kavandatud kulutused järsult ja oluliselt suurenenud. Täpsemalt on see seotud järgmiste nõukogu rakendusotsuse (EL) 2020/1345 kohaste olemasolevate meetmetega:

a)lühendatud tööaja kava, mida tuntakse programmi „Antivirus“ nime all. Programmi eesmärk oli osaliselt hüvitada nende eraõiguslike tööandjate palgakulud, kes on sunnitud oma majandustegevuse peatama või seda märkimisväärselt vähendama otseselt riigi võetud meetmete tõttu (variant A) või kaudselt pandeemia kahjuliku majandusmõju tõttu (variant B) (nt töötajad ei saa töötada reisipiirangute tõttu). 2020. aasta oktoobris võeti kasutusele variant „A pluss“, et tagada palgakulude täielik hüvitamine tööandjatele, kes on ametiasutuste võetud meetmete tõttu sunnitud oma tegevuse peatama või seda vähendama. Programmi ja selle allprogramme on mitu korda pikendatud. Variant A kehtis 12. märtsist 2020 kuni 28. veebruarini 2022, variant „A pluss“ 1. oktoobrist 2020 kuni 31. maini 2021 ja variant B 12. märtsist 2020 kuni 31. maini 2021 ja 1. novembrist 2021 kuni 31. detsembrini 2021;

b)meetmed, millega antakse füüsilisest isikust ettevõtjatele kompenseerivaid maksusoodustusi. Esimene neist on programm „Pětadvacítka“, millega antakse soodustusperioodil 500 Tšehhi krooni suurune igapäevane kompenseeriv soodustus igale füüsilisest isikust ettevõtjale, kes on sunnitud COVID-19-ga kaasnevate rahvatervise ohtude või riigi võetud kriisimeetmete tõttu oma majandustegevuse peatama või seda allapoole tavapärasest turukõikumisest tingitud määra oluliselt vähendama. Programm „Pětadvacítka“ kehtis 12. märtsist 2020 kuni 8. juunini 2020. „Sügisene kompenseeriv soodustus“ oli programmi „Pětadvacítka“ de facto pikendamine koos parameetrite muudatustega, mis kestis 5. oktoobrist 2020 kuni 15. veebruarini 2021 ja millega nähti ette 500 Tšehhi krooni suurune igapäevane maksusoodustus füüsilisest isikust ettevõtjatele, kes olid rahvatervise ohtude või riigi võetud kriisimeetmete tõttu sunnitud oma majandustegevuse peatama või seda märkimisväärselt vähendama. „2021. aasta uue kompenseeriva soodustuse“ programmi raames tehti ettepanek suurendada toetust 1 000 Tšehhi kroonini päevas inimese kohta ning see kestis 1. veebruarist 2021 kuni 31. maini 2021. Viimane kompenseeriv soodustus füüsilisest isikust ettevõtjatele summas 1 000 Tšehhi krooni päevas, mida nimetatakse „2022. aasta kompenseerivaks soodustuseks“, kestis 22. novembrist 2021 kuni 31. jaanuarini 2022;

c)„osaline vabastus sotsiaal- ja tervisekindlustusmaksetest füüsilisest isikust ettevõtjatele“, kes jätkavad oma tegevust toetuse andmise ajal, oli kava, mille kohaselt riik tegi vastava igakuise sissemakse 2020. aasta märtsist augustini ise. Kuigi programm lõppes 2020. aasta augustis, tuli 2021. aastal maksta täiendavaid summasid füüsilisest isikust ettevõtjate poolt 2020. aastal tehtud ettemaksetega seotud arvelduste tõttu;

d)„hooldamistoetus“ füüsilisest isikust ettevõtjatele, millega hüvitatakse nende sissetulekukaotus, mis on tingitud vajadusest hoolitseda laste või hooldust vajavate inimeste eest laste- ja sotsiaalhoolekandeasutuste sulgemise tõttu. Toetuse igapäevane summa oli 424 Tšehhi krooni 2020. aasta märtsis ja 500 Tšehhi krooni 2020. aasta aprillist juunini. Hiljem pikendati seda ajavahemikuks 2020. aasta oktoobrist 2021. aasta maini summas 400 Tšehhi krooni.

Tšehhi esitas komisjonile asjaomase teabe.

Kättesaadavaid tõendeid arvesse võttes teeb komisjon nõukogule ettepaneku võtta vastu rakendusotsus, millega antakse Tšehhile TERA määruse alusel finantsabi eespool nimetatud meetmete rakendamise toetamiseks.

•Kooskõla poliitikavaldkonnas praegu kehtivate õigusnormidega

Käesolev ettepanek on täielikult kooskõlas nõukogu määrusega (EL) 2020/672, mille alusel see on tehtud.

Ettepanek täiendab teist liidu õigusakti, mille alusel toetatakse liikmesriike hädaolukordades, nimelt nõukogu 11. novembri 2002. aasta määrust (EÜ) nr 2012/2002 Euroopa Liidu Solidaarsusfondi loomise kohta (edaspidi „määrus (EÜ) nr 2012/2002“). 30. märtsil 2020 võeti vastu Euroopa Parlamendi ja nõukogu määrus (EL) 2020/461, millega muudetakse nimetatud õigusakti, laiendades selle kohaldamisala ka ulatuslikele rahvatervise hädaolukordadele ja määrates kindlaks konkreetsed rahastamiskõlblikud meetmed.

•Kooskõla muude liidu tegevuspõhimõtetega